CELEX: 
Language: el
Date: 2019-03-13 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του κατ’ εξουσιοδότηση κανονισμού [C(2019)1841] της Επιτροπής[, της 12ης Μαρτίου 2019,] για τη συμπλήρωση της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου όσον αφορά τη λειτουργία του ενωσιακού μητρώου, ως προς τη λειτουργία του ενωσιακού μητρώου δυνάμει του κανονισμού (ΕΕ) 2018/842 του Ευρωπαϊκού Κοινοβουλίου και του Συμβουλίου

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο κανονισμός για τον επιμερισμό των προσπαθειών (ESR)
                  1
               , ο οποίος αντικατέστησε την απόφαση για τον επιμερισμό των προσπαθειών, εκδόθηκε στις 30 Μαΐου 2018. Το άρθρο 12 του ESR παρέχει το δικαίωμα στην Επιτροπή να εκδώσει, μέσω κατ’ εξουσιοδότηση πράξης, κανονισμό για το μητρώο, ούτως ώστε να καταστεί δυνατή η ορθή λογιστική καταγραφή των συναλλαγών και η απαγόρευσή τους σε περίπτωση παρατυπιών. 
            
            
               Για τη λογιστική καταγραφή των συναλλαγών στο πλαίσιο του ESR, ο νέος κανονισμός για το μητρώο θα πρέπει να βασιστεί σε ήδη υπάρχουσες έννοιες που χρησιμοποιούνται στον ισχύοντα κανονισμό για το μητρώο 389/2013
                  2
                σε σχέση με τη λογιστική καταγραφή στο πλαίσιο της απόφασης για τον επιμερισμό των προσπαθειών (ESD), η οποία καλύπτει την περίοδο από το 2013 έως το 2020. Ο νέος κανονισμός χρησιμοποιεί την ίδια έννοια για τις μονάδες (ετήσια δικαιώματα εκπομπής — AEA), η οποία, όπως και στο πλαίσιο του ισχύοντος κανονισμού για το μητρώο, δεν μπορεί να διατηρηθεί εκτός των λογαριασμών ESR και LULUCF. Ωστόσο, ο λογαριασμός ESD είναι διαφορετικός από τον λογαριασμό ESR, δηλαδή δεν είναι δυνατή η μεταφορά AEA μεταξύ των δύο λογαριασμών. 
            
            
               Οι κανόνες του μητρώου για τον επιμερισμό των προσπαθειών πρέπει να προσαρμοστούν ώστε να ληφθούν υπόψη τα νέα στοιχεία που εισήγαγε ο ESR. Σε αντίθεση με την ESD, ο ESR δεν επιτρέπει τη χρήση διεθνών πιστωτικών μορίων για συμμόρφωση. Άλλα βασικά νέα στοιχεία που προκύπτουν από τον νέο κανονισμό για τον επιμερισμό των προσπαθειών και πρέπει να αντικατοπτρίζονται στο μητρώο είναι ο έλεγχος συμμόρφωσης ανά πέντε έτη αντί των ετήσιων ελέγχων, η θέσπιση δύο νέων δυνατοτήτων ευελιξίας, αφενός, με το ΣΕΔΕ της ΕΕ και, αφετέρου, με τις δραστηριότητες χρήσης γης, αλλαγής χρήσης γης και δασοπονίας (LULUCF), καθώς και ένα νέο αποθεματικό ασφάλειας για σκοπούς συμμόρφωσης. Παρότι η ευελιξία του ΣΕΔΕ δεν οδηγεί σε μεταφορές μονάδων από τους λογαριασμούς του ΣΕΔΕ στους λογαριασμούς του ESR εντός του μητρώου, η ευελιξία στον τομέα LULUCF και η δυνατότητα χρησιμοποίησης των AEA για τη συμμόρφωση με τον κανονισμό LULUCF χρειάζονται τη σχετική δυνατότητα μεταφοράς. Το γεγονός αυτό έχει αντίκτυπο στην αλληλουχία των δύο διαδικασιών συμμόρφωσης εντός του μητρώου. Τέλος, υπάρχουν διατάξεις ώστε να εξασφαλίζεται το εύτακτο κλείσιμο των λογαριασμών ESD, μεταξύ άλλων ότι τυχόν εναπομένον έλλειμμα στους λογαριασμούς ESD θα οδηγήσει σε αντίστοιχη αφαίρεση AEA από τους λογαριασμούς ESR.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Στις 27 Μαρτίου 2018 η Επιτροπή συγκρότησε την ομάδα εμπειρογνωμόνων για την πολιτική σχετικά με την κλιματική αλλαγή. Για την εκπόνηση του παρόντος κατ’ εξουσιοδότηση κανονισμού, διεξήχθησαν συνεδριάσεις της ομάδας εμπειρογνωμόνων για την πολιτική για την κλιματική αλλαγή στις 3 Απριλίου 2018, 18 Μαΐου 2018, 11-12 Ιουνίου 2018 και 3 Ιουλίου 2018.
            
            
               Τα έγγραφα σχετικά με τις συνεδριάσεις αυτές διαβιβάστηκαν ταυτόχρονα στο Ευρωπαϊκό Κοινοβούλιο και το Συμβούλιο, όπως προβλέπεται στην κοινή αντίληψη για τις κατ’ εξουσιοδότηση πράξεις, η οποία προσαρτάται στη διοργανική συμφωνία για τη βελτίωση του νομοθετικού έργου
                  3
               . Οι παρατηρήσεις που διατυπώθηκαν από την ομάδα εμπειρογνωμόνων ελήφθησαν υπόψη κατά την εκπόνηση του σχεδίου του κατ’ εξουσιοδότηση κανονισμού. 
            
            
               Εκτός αυτού, διαδικτυακές παρατηρήσεις σχετικά με το κείμενο του κατ’ εξουσιοδότηση κανονισμού συγκεντρώθηκαν στη διαδικτυακή πύλη για τη βελτίωση της νομοθεσίας επί διάστημα τεσσάρων εβδομάδων, από τις 9 Ιανουαρίου έως τις 6 Φεβρουαρίου 2019. Υποβλήθηκαν οκτώ εισηγήσεις —από δημόσιες αρχές (6), έναν ερευνητικό οργανισμό (1) και μία εταιρεία συμβούλων (1). Ορισμένα σχόλια συνέβαλαν στην περαιτέρω βελτίωση της σαφήνειας του κειμένου. 
            
            
               Κατά την ηλεκτρονική υποβολή παρατηρήσεων τέθηκαν δύο νέα στοιχεία:
            
            
               ·Η ιδέα για πρόσθετους λογαριασμούς ευελιξίας ESR που εξαιρούνται από τους συνήθεις κανόνες συμμόρφωσης δεν μπόρεσε να γίνει δεκτή, δεδομένου ότι θα παρέκαμπτε εκ των πραγμάτων τα όρια χρήσης των δυνατοτήτων ευελιξίας που έχουν συμφωνηθεί από τους συννομοθέτες και περιλαμβάνονται στο άρθρο 5 του ESR· αξίζει επίσης να υπενθυμιστεί ότι, εφόσον τα εν λόγω όρια τηρούνται, οι ισχύοντες κανόνες παρέχουν στα κράτη μέλη σημαντική ελευθερία όσον αφορά τον τρόπο με τον οποίο μπορούν να τεθούν σε λειτουργία οποιοιδήποτε μηχανισμοί έργων· 
            
            
               ·Η πρόταση για διαφάνεια των τιμών σε σχέση με τις μεταφορές AEA δεν εμπίπτει στο πεδίο εφαρμογής της παρούσας κατ’ εξουσιοδότηση πράξης, αλλά θα μπορούσε να συμπεριληφθεί σε εκτελεστική πράξη στο πλαίσιο του κανονισμού για τη διακυβέρνηση
                  4
               , δεδομένου ότι ο εν λόγω κανονισμός ορίζει απαιτήσεις για την υποβολή εκθέσεων από τα κράτη μέλη σχετικά με τον ESR.
            
            
               Άλλες παρατηρήσεις που ελήφθησαν περιλάμβαναν παρόμοια επιχειρήματα μ’ αυτά που προβλήθηκαν ήδη κατά τη διάρκεια εκτενών συζητήσεων στο πλαίσιο της ομάδας εμπειρογνωμόνων για την πολιτική σχετικά με την κλιματική αλλαγή. Ως εκ τούτου, μετά την ανάλυση των γνωμών που ελήφθησαν, η Επιτροπή δεν προέβη σε αλλαγές πέρα από τις βελτιώσεις του κειμένου του κατ’ εξουσιοδότηση κανονισμού. 
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η πρόταση περιλαμβάνει το κεφάλαιο 1 του τίτλου ΙΙα, το οποίο πρόκειται να συμπεριληφθεί στον νέο κανονισμό για το ενωσιακό μητρώο, με τίτλο «Συναλλαγές βάσει του κανονισμού (ΕΕ) 2018/842» (ESR). Τα άρθρα 59α έως 59γ καλύπτουν τη δημιουργία AEA και τη μεταφορά τους στους λογαριασμούς συμμόρφωσης με τον ESR των κρατών μελών. Τα άρθρα 59δ έως 59στ ορίζουν δύο καίριες στιγμές για κάθε λογαριασμό συμμόρφωσης με τον ESR —τον υπολογισμό του υπολοίπου και τον προσδιορισμό της αριθμητικής τιμής που δηλώνει την κατάσταση συμμόρφωσης. Τα άρθρα 59η έως 59ιγ και το άρθρο 59ιη εφαρμόζουν τα άρθρα 5 έως 7 του ESR σχετικά με τη χρήση των δυνατοτήτων ευελιξίας. Τα άρθρα 59ιδ έως 59ιστ θεσπίζουν τους κανόνες για το αποθεματικό ασφάλειας, κατ’ εφαρμογή του άρθρου 11 του ESR. Το άρθρο 59ζ εφαρμόζει το άρθρο 9 του ESR, δηλαδή ορίζει τι συμβαίνει αν το κράτος μέλος δεν συμμορφώνεται με τις υποχρεώσεις που υπέχει δυνάμει του ESR. 
            
            
               Το άρθρο 59ιζ εφαρμόζει το άρθρο 6 παράγραφος 3 και το άρθρο 10 του ESR όσον αφορά ενδεχόμενες προσαρμογές των AEA. Το άρθρο 59ιθ πραγματεύεται τις μεταφορές που κινήθηκαν κατά λάθος. Το προτεινόμενο νέο άρθρο 27α θεσπίζει κανόνες για το κλείσιμο των λογαριασμών συμμόρφωσης με τον ESR.
            
            
               Το άρθρο 88 του νέου κανονισμού για το ενωσιακό μητρώο διασφαλίζει ότι, μέχρι το 2023, το μητρώο διαχειρίζεται παράλληλα με τους λογαριασμούς ESR και τους υφιστάμενους λογαριασμούς ESD βάσει του κανονισμού 389/2013 της Επιτροπής.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 13.3.2019
            
         
         
            
               για την τροποποίηση του κατ’ εξουσιοδότηση κανονισμού [C(2019)1841] της Επιτροπής[, της 12ης Μαρτίου 2019,] για τη συμπλήρωση της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου όσον αφορά τη λειτουργία του ενωσιακού μητρώου, ως προς τη λειτουργία του ενωσιακού μητρώου δυνάμει του κανονισμού (ΕΕ) 2018/842 του Ευρωπαϊκού Κοινοβουλίου και του Συμβουλίου
               
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2018/842 του Ευρωπαϊκού Κοινοβουλίου και του Συμβουλίου, της 30ής Μαΐου 2018, σχετικά με τις δεσμευτικές ετήσιες μειώσεις των εκπομπών αερίων θερμοκηπίου από τα κράτη μέλη από το 2021 έως το 2030, στο πλαίσιο της συμβολής στη δράση για το κλίμα για την τήρηση των δεσμεύσεων που απορρέουν από τη συμφωνία του Παρισιού και για την τροποποίηση του κανονισμού (ΕΕ) αριθ. 525/2013
                  5
               , και ιδίως το άρθρο 12 παράγραφος 1,
            
            
               Εκτιμώντας τα ακόλουθα:
            
            
               (1)Ο κατ’ εξουσιοδότηση κανονισμός [C(2019)1841] της Επιτροπής[, της 12ης Μαρτίου 2019,] για τη συμπλήρωση της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου όσον αφορά τη λειτουργία του ενωσιακού μητρώου
                  6
                θεσπίζει τους κανόνες για τη λειτουργία του ενωσιακού μητρώου, το οποίο θεσπίστηκε δυνάμει της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου
                  7
               .
            
            
               (2)Όλες οι απαιτούμενες λειτουργίες σε σχέση με την περίοδο συμμόρφωσης μεταξύ 2013 και 2020 θα πρέπει να ολοκληρωθούν σύμφωνα με τους κανόνες που προβλέπονται στον κανονισμό (ΕΕ) αριθ. 389/2013 της Επιτροπής
                  8
               . Δεδομένου ότι η απόφαση αριθ. 406/2009/ΕΚ του Ευρωπαϊκού Κοινοβουλίου και του Συμβουλίου
                  9
                θεσπίζει τους κανόνες για την περίοδο συμμόρφωσης 2013-2020, συμπεριλαμβανομένης της χρήσης διεθνών πιστωτικών μορίων που προκύπτουν δυνάμει του πρωτοκόλλου του Κιότο, ο παραπάνω κανονισμός θα εξακολουθήσει να ισχύει για τις εν λόγω λειτουργίες έως την 1η Ιουλίου 2023, καταληκτική ημερομηνία της πρόσθετης περιόδου για την τήρηση των δεσμεύσεων στο πλαίσιο της δεύτερης περιόδου δεσμεύσεων του Πρωτοκόλλου του Κιότο. Για να εξασφαλιστεί σαφήνεια σχετικά με τους κανόνες που ισχύουν για όλες τις λειτουργίες που συνδέονται με την περίοδο συμμόρφωσης μεταξύ 2013 και 2020, σύμφωνα με την απόφαση αριθ. 406/2009/ΕΚ, αφενός, και τους κανόνες που ισχύουν για όλες τις λειτουργίες που συνδέονται με την περίοδο συμμόρφωσης μεταξύ 2021 και 2030, σύμφωνα με τον κανονισμό (ΕΕ) 2018/842, αφετέρου, το πεδίο εφαρμογής των εν λόγω διατάξεων του κανονισμού (ΕΕ) αριθ. 389/2013 που εξακολουθούν να ισχύουν, μετά την έναρξη ισχύος του παρόντος κανονισμού, για τις λειτουργίες που συνδέονται με την περίοδο συμμόρφωσης μεταξύ 2013 και 2020 θα περιορίζεται στον σκοπό αυτό. 
            
            
               (3)Ο κανονισμός (ΕΕ) 2018/842 ορίζει υποχρεώσεις για τα κράτη μέλη σχετικά με τις ελάχιστες συνεισφορές τους για την περίοδο από το 2021 έως το 2030 για την εκπλήρωση του στόχου της Ένωσης για μείωση των εκπομπών αερίων θερμοκηπίου έως το 2030 κατά 30 % σε σύγκριση με τα επίπεδα του 2005. 
            
            
               (4)Το άρθρο 12 του κανονισμού (ΕΕ) 2018/842 προβλέπει ότι η ορθή λογιστική καταγραφή των συναλλαγών βάσει του εν λόγω κανονισμού εξασφαλίζεται μέσω του ενωσιακού μητρώου.
            
            
               (5)Οι μονάδες ετήσιων δικαιωμάτων εκπομπής θα πρέπει να εκχωρούνται στους λογαριασμούς συμμόρφωσης των κρατών μελών για συμμόρφωση με τις υποχρεώσεις δυνάμει του κανονισμού (ΕΕ) 2018/842 («λογαριασμοί συμμόρφωσης με τον ESR») που θεσπίζονται στο ενωσιακό μητρώο, σύμφωνα με τον κατ’ εξουσιοδότηση κανονισμό [C(2019)1841] της Επιτροπής[, της 12ης Μαρτίου 2019, για τη συμπλήρωση της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου όσον αφορά τη λειτουργία του ενωσιακού μητρώου], στις ποσότητες που προσδιορίζονται σύμφωνα με το άρθρο 4 παράγραφος 3 και το άρθρο 10 του κανονισμού (ΕΕ) 2018/842. Οι μονάδες ετήσιων δικαιωμάτων εκπομπής θα πρέπει να διατηρούνται μόνο στους λογαριασμούς συμμόρφωσης με τον ESR στο ενωσιακό μητρώο. 
            
            
               (6)Το ενωσιακό μητρώο θα πρέπει να καθιστά δυνατή την εφαρμογή του κύκλου συμμόρφωσης βάσει του κανονισμού (ΕΕ) 2018/842, παρέχοντας τις διαδικασίες για την εισαγωγή των δεδομένων που αφορούν τις ετήσιες επανεξετασμένες εκπομπές αερίων θερμοκηπίου στους λογαριασμούς συμμόρφωσης με τον ESR, για τον προσδιορισμό της αριθμητικής τιμής που δηλώνει την κατάσταση συμμόρφωσης του λογαριασμού συμμόρφωσης με τον ESR κάθε κράτους μέλους για κάθε έτος μιας συγκεκριμένης περιόδου συμμόρφωσης, καθώς και για την εφαρμογή του συντελεστή σύμφωνα με το άρθρο 9 παράγραφος 1 στοιχείο α) της απόφασης (ΕΕ) 2018/842, εάν αυτό κρίνεται απαραίτητο. 
            
            
               (7)Το ενωσιακό μητρώο θα πρέπει να εξασφαλίζει επίσης την ορθή λογιστική καταγραφή των συναλλαγών σύμφωνα με τα άρθρα 5, 6, 7 και 11 του κανονισμού (ΕΕ) 2018/842.
            
            
               (8)Ως εκ τούτου, ο κατ’ εξουσιοδότηση κανονισμός [C(2019) 1841] της Επιτροπής[, της 12ης Μαρτίου 2019,] για τη συμπλήρωση της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου όσον αφορά τη λειτουργία του ενωσιακού μητρώου θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Ο κατ’ εξουσιοδότηση κανονισμός [C(2019) 1841] της Επιτροπής[, της 12ης Μαρτίου 2019,] για τη συμπλήρωση της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου όσον αφορά τη λειτουργία του ενωσιακού μητρώου τροποποιείται ως εξής: 
            
            
               (1)στις αιτιολογικές αναφορές προστίθεται το ακόλουθο κείμενο: 
            
            
               «Έχοντας υπόψη τον κανονισμό (ΕΕ) 2018/842 του Ευρωπαϊκού Κοινοβουλίου και του Συμβουλίου, της 30ής Μαΐου 2018, σχετικά με τις δεσμευτικές ετήσιες μειώσεις των εκπομπών αερίων θερμοκηπίου από τα κράτη μέλη από το 2021 έως το 2030, στο πλαίσιο της συμβολής στη δράση για το κλίμα για την τήρηση των δεσμεύσεων που απορρέουν από τη συμφωνία του Παρισιού και για την τροποποίηση του κανονισμού (ΕΕ) αριθ. 525/2013*, και ιδίως το άρθρο 12 παράγραφος 1,
            
            
               ___________________
            
            
               * ΕΕ L 156 της 19.6.2018, σ. 26.»·
            
         
         
            
               (2)στο άρθρο 2 προστίθεται η ακόλουθη παράγραφος:
            
            
               «Ο παρών κανονισμός ισχύει επίσης για τις μονάδες ετήσιων δικαιωμάτων εκπομπής (ΑΕΑ).»·
            
            
               (3)το άρθρο 3 τροποποιείται ως εξής:
            
            
               α)το σημείο 12 αντικαθίσταται από το ακόλουθο κείμενο:
            
            
               «(12) “ συναλλαγή”: διαδικασία στο ενωσιακό μητρώο η οποία περιλαμβάνει τη μεταφορά δικαιώματος εκπομπής ή μονάδας ετήσιων δικαιωμάτων εκπομπής μεταξύ λογαριασμών·»
            
            
               β)προστίθενται τα ακόλουθα σημεία 23 και 24:
            
            
               «(23) “περίοδος συμμόρφωσης με τον ESR”: η περίοδος από 1ης Ιανουαρίου 2021 έως 31 Δεκεμβρίου 2030, κατά την οποία τα κράτη μέλη περιορίζουν τις οικείες εκπομπές αερίων θερμοκηπίου δυνάμει του κανονισμού (ΕΕ) 2018/842·
            
            
               (24) “μονάδα ετήσιων δικαιωμάτων εκπομπής”: υποδιαίρεση των ετήσιων δικαιωμάτων εκπομπής κράτους μέλους, όπως προσδιορίζονται σύμφωνα με το άρθρο 4 παράγραφος 3 και το άρθρο 10 του κανονισμού (ΕΕ) 2018/842, που ισούται με έναν τόνο ισοδυνάμου διοξειδίου του άνθρακα·»·
            
            
               (4)στο άρθρο 4, η παράγραφος 2 αντικαθίσταται από το ακόλουθο κείμενο:
            
            
               «2. Τα κράτη μέλη χρησιμοποιούν το ενωσιακό μητρώο για να εκπληρώνουν τις υποχρεώσεις που υπέχουν δυνάμει του άρθρου 19 της οδηγίας 2003/87/ΕΚ και του άρθρου 12 του κανονισμού (ΕΕ) 2018/842. Το ενωσιακό μητρώο παρέχει στους εθνικούς διαχειριστές και στους κατόχους λογαριασμών τις διαδικασίες που καθορίζονται στον παρόντα κανονισμό.»·
            
            
               (5)στο άρθρο 7, η παράγραφος 5 αντικαθίσταται από το ακόλουθο κείμενο:
            
            
               «5. Ο κεντρικός διαχειριστής, οι αρμόδιες αρχές και οι εθνικοί διαχειριστές εκτελούν μόνο τις διαδικασίες που είναι αναγκαίες για την άσκηση των καθηκόντων τους σύμφωνα με την οδηγία 2003/87/ΕΚ και τον κανονισμό (ΕΕ) 2018/842.»·
            
            
               (6)το άρθρο 12 αντικαθίσταται από το ακόλουθο κείμενο:
            
            
               «Άρθρο 12
            
            
               Άνοιγμα λογαριασμών τους οποίους διαχειρίζεται ο κεντρικός διαχειριστής
            
            
               1. Ο κεντρικός διαχειριστής ανοίγει όλους τους λογαριασμούς διαχείρισης του ΣΕΔΕ στο ενωσιακό μητρώο, τον λογαριασμό συνολικής ποσότητας AEA της ΕΕ βάσει του ESR, τον λογαριασμό διαγραφών δυνάμει του κανονισμού (ΕΕ) 2018/842 («λογαριασμός διαγραφών ESR»), τον λογαριασμό συνολικής ποσότητας AEA της ΕΕ βάσει του παραρτήματος II, τον λογαριασμό αποθεματικού ασφάλειας της ΕΕ βάσει του ESR και έναν λογαριασμό συμμόρφωσης με τον ESR για κάθε κράτος μέλος και για κάθε έτος της περιόδου συμμόρφωσης. 
            
            
               2. Ο εθνικός διαχειριστής που έχει οριστεί σύμφωνα με το άρθρο 7 παράγραφος 1 ασκεί καθήκοντα εξουσιοδοτημένου αντιπροσώπου για τους λογαριασμούς συμμόρφωσης με τον ESR.»· 
            
            
               (7)προστίθεται το ακόλουθο άρθρο 27α:
            
            
               «Άρθρο 27a
            
            
               Κλείσιμο του λογαριασμού συμμόρφωσης με τον ESR
            
         
         
            
               Ο κεντρικός διαχειριστής κλείνει λογαριασμό συμμόρφωσης με τον ESR το νωρίτερο ένα μήνα μετά τον προσδιορισμό της αριθμητικής τιμής που δηλώνει την κατάσταση συμμόρφωσης για τον συγκεκριμένο λογαριασμό δυνάμει του άρθρου 59στ και αφού προηγουμένως ειδοποιήσει τον κάτοχο του λογαριασμού.
            
            
               Κατά το κλείσιμο λογαριασμού συμμόρφωσης με τον ESR, ο κεντρικός διαχειριστής εξασφαλίζει ότι το ενωσιακό μητρώο μεταφέρει τις υπόλοιπες AEA του λογαριασμού συμμόρφωσης με τον ESR στον λογαριασμό διαγραφών ESR.»·
            
            
               (8)παρεμβάλλεται ο ακόλουθος τίτλος IIA: 
            
            
               «ΤΙΤΛΟΣ IIA
            
            
               ΕΙΔΙΚΕΣ ΔΙΑΤΑΞΕΙΣ ΓΙΑ ΤΗ ΛΟΓΙΣΤΙΚΗ ΚΑΤΑΓΡΑΦΗ ΤΩΝ ΣΥΝΑΛΛΑΓΩΝ ΒΑΣΕΙ ΤΩΝ ΚΑΝΟΝΙΣΜΩΝ (ΕΕ) 2018/842 ΚΑΙ (ΕΕ) 2018/841
            
            
               ΚΕΦΑΛΑΙΟ 1
            
            
               Συναλλαγές βάσει του κανονισμού (EΕ) 2018/842
            
            
               «Άρθρο 59a
                  Δημιουργία AEA
            
            
               1. Στην αρχή της περιόδου συμμόρφωσης ο κεντρικός διαχειριστής δημιουργεί:
            
            
               α)στον λογαριασμό συνολικής ποσότητας AEA της ΕΕ βάσει του ESR, ποσότητα AEA ίση με το άθροισμα των ετήσιων δικαιωμάτων εκπομπής όλων των κρατών μελών για όλα τα έτη της περιόδου συμμόρφωσης, όπως ορίζονται στο άρθρο 10 παράγραφος 2 του κανονισμού (ΕΕ) 2018/842 και στις αποφάσεις που εκδίδονται δυνάμει του άρθρου 4 παράγραφος 3 και του άρθρου 10 του κανονισμού (ΕΕ) 2018/842·
            
            
               β)στον λογαριασμό συνολικής ποσότητας AEA της ΕΕ βάσει του παραρτήματος II, ποσότητα AEA ίση με το άθροισμα όλων των ετήσιων δικαιωμάτων εκπομπής όλων των επιλέξιμων κρατών μελών για όλα τα έτη της περιόδου συμμόρφωσης, όπως ορίζονται στις αποφάσεις που εκδίδονται δυνάμει του άρθρου 4 παράγραφοι 3 και 4 του κανονισμού (ΕΕ) 2018/842 βάσει των ποσοστών που κοινοποιούνται από τα κράτη μέλη σύμφωνα με το άρθρο 6 παράγραφος 3 του εν λόγω κανονισμού.
            
            
               2. Ο κεντρικός διαχειριστής εξασφαλίζει ότι το ενωσιακό μητρώο αποδίδει σε κάθε AEA, κατά τη δημιουργία της, έναν αποκλειστικό αναγνωριστικό κωδικό μονάδας.
            
            
            
               Άρθρο 59β
                  Μονάδες ετήσιων δικαιωμάτων εκπομπής
            
            
               Οι AEA ισχύουν για την εκπλήρωση των υποχρεώσεων των κρατών μελών, όσον αφορά τον περιορισμό των εκπομπών αερίων θερμοκηπίου, που απορρέουν από το άρθρο 4 του κανονισμού (ΕΕ) 2018/842, καθώς και των δεσμεύσεών τους δυνάμει του άρθρου 4 του κανονισμού (ΕΕ) 2018/841. Οι ΑΕΑ μπορούν να μεταφέρονται μόνον υπό τους όρους που προβλέπονται στο άρθρο 5 παράγραφοι 1 έως 5, το άρθρο 6, το άρθρο 9 παράγραφος 2 και το άρθρο 11 του κανονισμού (ΕΕ) 2018/842 και στο άρθρο 12 παράγραφος 1 του κανονισμού (ΕΕ) 2018/841. 
            
            
            
               Άρθρο 59γ
                  Μεταφορά AEA σε κάθε λογαριασμό συμμόρφωσης με τον ESR
            
            
               1. Στην αρχή της περιόδου συμμόρφωσης ο κεντρικός διαχειριστής μεταφέρει από τον λογαριασμό συνολικής ποσότητας AEA της ΕΕ βάσει του ESR την ποσότητα AEA που αντιστοιχεί στα ετήσια δικαιώματα εκπομπής κάθε κράτους μέλους για κάθε έτος, όπως ορίζονται στο άρθρο 10 παράγραφος 2 του κανονισμού (ΕΕ) 2018/842 και στις αποφάσεις που εκδίδονται δυνάμει του άρθρου 4 παράγραφος 3 και του άρθρου 10 του κανονισμού (ΕΕ) 2018/842, στον αντίστοιχο λογαριασμό συμμόρφωσης με τον ESR.
            
            
               2. Όταν κατά το κλείσιμο του λογαριασμού συμμόρφωσης με την ESD του κράτους μέλους για το έτος 2020, σύμφωνα με το άρθρο 31 του κανονισμού (ΕΕ) αριθ. 389/2013, η συνολική ποσότητα εκπομπών αερίων του θερμοκηπίου εκφρασμένη σε τόνους ισοδυνάμου διοξειδίου του άνθρακα στον εν λόγω λογαριασμό συμμόρφωσης με την ESD υπερβαίνει το άθροισμα όλων των AEA, των διεθνών πιστωτικών μορίων, των tCER και των lCER, το ποσό που αντιστοιχεί στην ποσότητα των εκπομπών καθ’ υπέρβαση, επί τον συντελεστή μείωσης που καθορίζεται στο άρθρο 7 παράγραφος 1 στοιχείο α) της απόφασης 406/2009/ΕΚ, αφαιρείται από την ποσότητα των AEA που μεταφέρονται στον λογαριασμό συμμόρφωσης με τον ESR του κράτους μέλους για το έτος 2021 σύμφωνα με την παράγραφο 1 του παρόντος άρθρου. 
            
            
         
         
            
               Άρθρο 59δ
                  Εισαγωγή των δεδομένων που αφορούν τις εκπομπές αερίων θερμοκηπίου
            
            
               1. Όταν καθίστανται διαθέσιμα για την πλειονότητα των κρατών μελών τα δεδομένα που αφορούν τις επανεξετασμένες εκπομπές αερίων θερμοκηπίου για δεδομένο έτος της περιόδου συμμόρφωσης, ο κεντρικός διαχειριστής εισάγει έγκαιρα για κάθε κράτος μέλος, στον οικείο λογαριασμό συμμόρφωσης με τον ESR, τη συνολική ποσότητα των σχετικών επανεξετασμένων εκπομπών αερίων θερμοκηπίου, εκφρασμένη σε τόνους ισοδυνάμου διοξειδίου του άνθρακα, για το εν λόγω δεδομένο έτος της περιόδου συμμόρφωσης.
            
            
               2. Ο κεντρικός διαχειριστής εισάγει επίσης στον λογαριασμό συνολικής ποσότητας AEA της ΕΕ βάσει του ESR το άθροισμα των δεδομένων που αφορούν τις επανεξετασμένες εκπομπές αερίων θερμοκηπίου όλων των κρατών μελών για δεδομένο έτος.
            
            
            
               Άρθρο 59ε
                  Υπολογισμός του υπολοίπου του λογαριασμού συμμόρφωσης με τον ESR
            
            
               1. Κατά την εισαγωγή των δεδομένων που αφορούν τις εκπομπές αερίων θερμοκηπίου δυνάμει του άρθρου 59δ, ο κεντρικός διαχειριστής εξασφαλίζει ότι το ενωσιακό μητρώο υπολογίζει το υπόλοιπο του αντίστοιχου λογαριασμού συμμόρφωσης με τον ESR αφαιρώντας τη συνολική ποσότητα των επανεξετασμένων εκπομπών αερίων θερμοκηπίου, εκφρασμένη σε τόνους ισοδυνάμου διοξειδίου του άνθρακα, που εισάγεται στον συγκεκριμένο λογαριασμό από το άθροισμα όλων των AEA που περιέχει ο ίδιος λογαριασμός.
            
            
               2. Ο κεντρικός διαχειριστής εξασφαλίζει την εμφάνιση του υπολοίπου κάθε λογαριασμού συμμόρφωσης με τον ESR στο ενωσιακό μητρώο.
            
            
            
               Άρθρο 59στ
                  Προσδιορισμός των αριθμητικών τιμών που δηλώνουν την κατάσταση συμμόρφωσης
            
            
               1. Ο κεντρικός διαχειριστής εξασφαλίζει ότι, 6 μήνες μετά την εισαγωγή των δεδομένων που αφορούν τις εκπομπές αερίων θερμοκηπίου, δυνάμει του άρθρου 59δ του παρόντος κανονισμού, για τα έτη 2025 και 2030, το ενωσιακό μητρώο προσδιορίζει, για κάθε λογαριασμό συμμόρφωσης με τον ESR, την αριθμητική τιμή που δηλώνει την κατάσταση συμμόρφωσης για τα έτη 2021 και 2026 υπολογίζοντας το άθροισμα όλων των AEA, των πιστωτικών μορίων δυνάμει του άρθρου 24α της οδηγίας 2003/87/ΕΚ και των LMU, αφαιρουμένης της συνολικής ποσότητας των επανεξετασμένων εκπομπών αερίων θερμοκηπίου, εκφρασμένης σε τόνους ισοδυνάμου διοξειδίου του άνθρακα, που εισάγεται στον ίδιο λογαριασμό συμμόρφωσης με τον ESR.
            
            
               2. Ο κεντρικός διαχειριστής εξασφαλίζει ότι το ενωσιακό μητρώο προσδιορίζει, για κάθε λογαριασμό συμμόρφωσης με τον ESR, την αριθμητική τιμή που δηλώνει την κατάσταση συμμόρφωσης για καθένα από τα έτη 2022 έως 2025 και 2027 έως 2030 υπολογίζοντας το άθροισμα όλων των AEA, των πιστωτικών μορίων δυνάμει του άρθρου 24α της οδηγίας 2003/87/ΕΚ και των LMU, αφαιρουμένης της συνολικής ποσότητας των επανεξετασμένων εκπομπών αερίων θερμοκηπίου, εκφρασμένης σε τόνους ισοδυνάμου διοξειδίου του άνθρακα, που εισάγεται στον ίδιο λογαριασμό συμμόρφωσης με τον ESR, έναν μήνα ακριβώς μετά τον προσδιορισμό της αριθμητικής τιμής που δηλώνει την κατάσταση συμμόρφωσης για το προηγούμενο έτος.
            
            
               Ο κεντρικός διαχειριστής εξασφαλίζει ότι το ενωσιακό μητρώο καταγράφει την αριθμητική τιμή που δηλώνει την κατάσταση συμμόρφωσης για κάθε λογαριασμό συμμόρφωσης με τον ESR.
            
            
            
               Άρθρο 59ζ
                  Εφαρμογή του άρθρου 9 παράγραφος 1 στοιχεία α) και β) του κανονισμού (ΕΕ) 2018/842
            
            
               1. Όταν η αριθμητική τιμή που δηλώνει την κατάσταση συμμόρφωσης και προσδιορίζεται σύμφωνα με το άρθρο 59στ του παρόντος κανονισμού είναι αρνητική, ο κεντρικός διαχειριστής εξασφαλίζει ότι το ενωσιακό μητρώο μεταφέρει το γινόμενο της υπερβάλλουσας ποσότητας των επανεξετασμένων εκπομπών αερίων θερμοκηπίου, εκφρασμένης σε τόνους ισοδυνάμου διοξειδίου του άνθρακα, επί τον συντελεστή 1,08 που καθορίζεται στο άρθρο 9 παράγραφος 1 στοιχείο α) του κανονισμού (ΕΕ) 2018/842 από τον λογαριασμό συμμόρφωσης με τον ESR κράτους μέλους για το δεδομένο έτος στον οικείο λογαριασμό συμμόρφωσης με τον ESR για το επόμενο έτος.
            
            
               2. Ταυτόχρονα, ο κεντρικός διαχειριστής δεσμεύει τους λογαριασμούς συμμόρφωσης με τον ESR του συγκεκριμένου κράτους μέλους που αντιστοιχούν στα υπόλοιπα έτη της περιόδου συμμόρφωσης.
            
            
               3. Ο κεντρικός διαχειριστής αλλάζει την κατάσταση του λογαριασμού συμμόρφωσης με τον ESR από «δεσμευμένος» σε «ανοικτός» για όλα τα υπόλοιπα έτη της περιόδου συμμόρφωσης από το έτος για το οποίο η αριθμητική τιμή που δηλώνει την κατάσταση συμμόρφωσης και προσδιορίζεται σύμφωνα με το άρθρο 59στ είναι μηδενική ή θετική.
            
            
            
               Άρθρο 59η
                  Χρήση της ευελιξίας που προβλέπεται στο άρθρο 6 του κανονισμού (ΕΕ) 2018/842
            
            
               Ο κεντρικός διαχειριστής εξασφαλίζει ότι, κατόπιν αιτήματος κράτους μέλους, το ενωσιακό μητρώο μεταφέρει ΑΕΑ από τον λογαριασμό συνολικής ποσότητας AEA της ΕΕ βάσει του παραρτήματος II στον λογαριασμό συμμόρφωσης με τον ESR του συγκεκριμένου κράτους μέλους για δεδομένο έτος της περιόδου συμμόρφωσης. Η εν λόγω μεταφορά δεν εκτελείται σε οποιαδήποτε από τις εξής περιπτώσεις:
            
         
         
            
               α)το αίτημα του κράτους μέλους υποβάλλεται πριν από τον υπολογισμό του υπολοίπου του λογαριασμού συμμόρφωσης με τον ESR ή μετά τον προσδιορισμό της αριθμητικής τιμής που δηλώνει την κατάσταση συμμόρφωσης για το δεδομένο έτος· 
            
            
               β)το κράτος μέλος που υπέβαλε το αίτημα δεν περιλαμβάνεται στο παράρτημα ΙΙ του κανονισμού (ΕΕ) 2018/842·
            
            
               γ)το αιτούμενο ποσό υπερβαίνει το συνολικό υπόλοιπο του ποσού βάσει του παραρτήματος II του κανονισμού (ΕΕ) 2018/842 που διατίθεται για το εν λόγω κράτος μέλος, όπως ορίζεται στις αποφάσεις που εκδόθηκαν σύμφωνα με το άρθρο 4 παράγραφοι 3 και 4 του κανονισμού (ΕΕ) 2018/842 και λαμβανομένης υπόψη τυχόν αναθεώρησης προς τα κάτω του ποσού σύμφωνα με το άρθρο 6 παράγραφος 3 δεύτερο εδάφιο του εν λόγω κανονισμού· 
            
            
               δ)το αιτούμενο ποσό υπερβαίνει την ποσότητα των εκπομπών καθ’ υπέρβαση για το δεδομένο έτος, το οποίο υπολογίζεται με βάση την ποσότητα των AEA που μεταφέρονται από τον λογαριασμό συμμόρφωσης με τον ESR του συγκεκριμένου κράτους μέλους για δεδομένο έτος στον οικείο λογαριασμό συμμόρφωσης στον τομέα LULUCF σύμφωνα με το άρθρο 59κδ παράγραφος 3 ή το άρθρο 59κζ παράγραφος 2.
            
            
            
               Άρθρο 59θ
                  Δανεισμός ΑΕΑ
            
            
               Ο κεντρικός διαχειριστής εξασφαλίζει ότι, κατόπιν αιτήματος κράτους μέλους, το ενωσιακό μητρώο μεταφέρει AEA στον λογαριασμό συμμόρφωσης με τον ESR του συγκεκριμένου κράτους μέλους για δεδομένο έτος της περιόδου συμμόρφωσης από τον οικείο λογαριασμό συμμόρφωσης με τον ESR για το επόμενο έτος της περιόδου συμμόρφωσης. Η εν λόγω μεταφορά δεν εκτελείται σε οποιαδήποτε από τις εξής περιπτώσεις: 
            
            
               α)το αίτημα του κράτους μέλους υποβάλλεται πριν από τον υπολογισμό του υπολοίπου του λογαριασμού συμμόρφωσης με τον ESR ή μετά τον προσδιορισμό της αριθμητικής τιμής που δηλώνει την κατάσταση συμμόρφωσης για το δεδομένο έτος· 
            
            
               β)το αιτούμενο ποσό υπερβαίνει το 10 % των ετήσιων δικαιωμάτων εκπομπής του επόμενου έτους, όπως προσδιορίζονται σύμφωνα με το άρθρο 4 παράγραφος 3 και το άρθρο 10 του κανονισμού (ΕΕ) 2018/842 όσον αφορά τα έτη 2021 έως 2025 και το 5 % των ετήσιων δικαιωμάτων εκπομπής του επόμενου έτους, όπως προσδιορίζονται σύμφωνα με το άρθρο 4 παράγραφος 3 και το άρθρο 10 του κανονισμού (ΕΕ) 2018/842 όσον αφορά τα έτη 2026 έως 2029.
            
            
            
               Άρθρο 59ι
                  Αποταμίευση ΑΕΑ
            
            
               Ο κεντρικός διαχειριστής εξασφαλίζει ότι, κατόπιν αιτήματος κράτους μέλους, το ενωσιακό μητρώο μεταφέρει AEA από τον λογαριασμό συμμόρφωσης με τον ESR του συγκεκριμένου κράτους μέλους για δεδομένο έτος της περιόδου συμμόρφωσης στον οικείο λογαριασμό συμμόρφωσης με τον ESR για οποιοδήποτε από τα επόμενα έτη της περιόδου συμμόρφωσης. Η εν λόγω μεταφορά δεν εκτελείται σε οποιαδήποτε από τις εξής περιπτώσεις:
            
            
               α)το αίτημα του κράτους μέλους υποβάλλεται πριν από τον υπολογισμό του υπολοίπου του λογαριασμού συμμόρφωσης με τον ESR για το δεδομένο έτος· 
            
            
               β)όσον αφορά το έτος 2021, το αιτούμενο ποσό υπερβαίνει το θετικό υπόλοιπο του λογαριασμού, όπως υπολογίζεται δυνάμει του άρθρου 59ε· 
            
            
               γ)όσον αφορά τα έτη 2022 έως 2029, το αιτούμενο ποσό υπερβαίνει το θετικό υπόλοιπο του λογαριασμού, όπως υπολογίζεται δυνάμει του άρθρου 59ε του παρόντος κανονισμού, ή το 30 % των σωρευτικών ετήσιων δικαιωμάτων εκπομπής του εν λόγω κράτους μέλους για το συγκεκριμένο έτος, όπως καθορίζεται σύμφωνα με το άρθρο 4 παράγραφος 3 και το άρθρο 10 του κανονισμού (ΕΕ) 2018/842·
            
            
               δ)η κατάσταση του λογαριασμού συμμόρφωσης με τον ESR από τον οποίο κινείται η μεταφορά δεν την επιτρέπει.
            
            
            
               Άρθρο 59ια
                  Χρήση των μονάδων μετριασμού της γης (LMU)
            
            
                Ο κεντρικός διαχειριστής εξασφαλίζει ότι, κατόπιν αιτήματος κράτους μέλους, το ενωσιακό μητρώο μεταφέρει μονάδες μετριασμού της γης (LMU) από τον λογαριασμό συμμόρφωσης στον τομέα LULUCF ενός κράτους μέλους στον λογαριασμό συμμόρφωσης με τον ESR του οικείου κράτους μέλους. Η εν λόγω μεταφορά δεν εκτελείται σε οποιαδήποτε από τις εξής περιπτώσεις:
            
            
               α)το αιτούμενο ποσό υπερβαίνει τη διαθέσιμη ποσότητα LMU που είναι επιλέξιμη για μεταφορά στον λογαριασμό συμμόρφωσης με τον ESR δυνάμει του άρθρου 59κδ ή το υπόλοιπο ποσό·
            
         
         
            
               β)το αιτούμενο ποσό υπερβαίνει το διαθέσιμο ποσό σύμφωνα με το παράρτημα III του κανονισμού (ΕΕ) 2018/842 ή το υπόλοιπο ποσό· 
            
            
               γ)το αιτούμενο ποσό υπερβαίνει την ποσότητα των εκπομπών για το δεδομένο έτος, αφαιρουμένης της ποσότητας AEA για το δεδομένο έτος, όπως ορίζεται στο άρθρο 10 παράγραφος 2 του κανονισμού (ΕΕ) 2018/842 και στις αποφάσεις που εκδόθηκαν σύμφωνα με το άρθρο 4 παράγραφος 3 και το άρθρο 10 του εν λόγω κανονισμού, και αφαιρουμένου του αθροίσματος όλων των AEA που αποταμιεύτηκαν από προηγούμενα έτη και μεταφέρθηκαν στο τρέχον έτος ή σε οποιοδήποτε επόμενο έτος σύμφωνα με το άρθρο 59ι του παρόντος κανονισμού· 
            
            
               δ)το οικείο κράτος μέλος δεν έχει υποβάλει την έκθεσή του σύμφωνα με το άρθρο 7 παράγραφος 1 δεύτερο εδάφιο του κανονισμού 525/2013 σχετικά με την πρόθεσή του να χρησιμοποιήσει την ευελιξία που προβλέπεται στο άρθρο 7 του κανονισμού (ΕΕ) 2018/842· 
            
            
               ε)το οικείο κράτος μέλος δεν έχει συμμορφωθεί με τον κανονισμό (ΕΕ) 2018/841· 
            
            
               στ)η μεταφορά κινείται πριν από τον υπολογισμό του υπολοίπου του λογαριασμού συμμόρφωσης στον τομέα LULUCF του οικείου κράτους μέλους ή μετά τον προσδιορισμό της αριθμητικής τιμής που δηλώνει την κατάσταση συμμόρφωσης για τη δεδομένη περίοδο συμμόρφωσης σύμφωνα με τα άρθρα 59κα και 59κζ· 
            
            
               ζ)η μεταφορά κινείται πριν από τον υπολογισμό του υπολοίπου του λογαριασμού συμμόρφωσης με τον ESR του οικείου κράτους μέλους ή μετά τον προσδιορισμό της αριθμητικής τιμής που δηλώνει την κατάσταση συμμόρφωσης για το δεδομένο έτος.
            
            
            
               Άρθρο 59ιβ
                  Εκ των προτέρων μεταφορές των ετήσιων δικαιωμάτων εκπομπής κράτους μέλους
            
            
               Ο κεντρικός διαχειριστής εξασφαλίζει ότι, κατόπιν αιτήματος κράτους μέλους, το ενωσιακό μητρώο μεταφέρει AEA από τον λογαριασμό συμμόρφωσης με τον ESR του συγκεκριμένου κράτους μέλους για δεδομένο έτος στον λογαριασμό συμμόρφωσης με τον ESR άλλου κράτους μέλους. Η εν λόγω μεταφορά δεν εκτελείται σε οποιαδήποτε από τις εξής περιπτώσεις:
            
            
               α)όσον αφορά τα έτη 2021 έως 2025, το αιτούμενο ποσό υπερβαίνει το 5 % των ετήσιων δικαιωμάτων εκπομπής του κράτους μέλους που κινεί τη μεταφορά για το δεδομένο έτος, όπως προσδιορίζονται δυνάμει του άρθρου 4 παράγραφος 3 και του άρθρου 10 του κανονισμού (ΕΕ) 2018/842, ή το υπόλοιπο διαθέσιμο ποσό·
            
            
               β)όσον αφορά τα έτη 2026 έως 2030, το αιτούμενο ποσό υπερβαίνει το 10 % των ετήσιων δικαιωμάτων εκπομπής του κράτους μέλους που κινεί τη μεταφορά για το δεδομένο έτος, όπως προσδιορίζονται δυνάμει του άρθρου 4 παράγραφος 3 και του άρθρου 10 του κανονισμού (ΕΕ) 2018/842, ή το υπόλοιπο διαθέσιμο ποσό·
            
            
               γ)το κράτος μέλος έχει ζητήσει τη μεταφορά σε λογαριασμό συμμόρφωσης με τον ESR για έτος προγενέστερο του δεδομένου έτους· 
            
            
               δ)η κατάσταση του λογαριασμού συμμόρφωσης με τον ESR από τον οποίο κινείται η μεταφορά δεν την επιτρέπει.
            
            
            
               Άρθρο 59ιγ
                  Μεταφορές μετά τον υπολογισμό του υπολοίπου του λογαριασμού συμμόρφωσης με τον ESR
            
            
               Ο κεντρικός διαχειριστής εξασφαλίζει ότι, κατόπιν αιτήματος κράτους μέλους, το ενωσιακό μητρώο μεταφέρει AEA από τον λογαριασμό συμμόρφωσης με τον ESR του συγκεκριμένου κράτους μέλους για δεδομένο έτος στον λογαριασμό συμμόρφωσης με τον ESR άλλου κράτους μέλους. Η εν λόγω μεταφορά δεν εκτελείται σε οποιαδήποτε από τις εξής περιπτώσεις:
            
            
               α)το αίτημα του κράτους μέλους υποβάλλεται πριν από τον υπολογισμό του υπολοίπου του λογαριασμού σύμφωνα με το άρθρο 59ε·
            
            
               β)το αιτούμενο ποσό υπερβαίνει το θετικό υπόλοιπο του λογαριασμού, όπως υπολογίζεται δυνάμει του άρθρου 59ε, ή το υπόλοιπο ποσό·  
            
            
               γ)η κατάσταση του λογαριασμού συμμόρφωσης με τον ESR από τον οποίο κινείται η μεταφορά δεν την επιτρέπει.
            
            
         
         
            
               Άρθρο 59ιδ
                  Αποθεματικό ασφάλειας
            
            
               Κατά την εισαγωγή των δεδομένων που αφορούν τις εκπομπές αερίων θερμοκηπίου δυνάμει του άρθρου 59δ του παρόντος κανονισμού για το έτος 2030, ο κεντρικός διαχειριστής δημιουργεί στον λογαριασμό αποθεματικού ασφάλειας της ΕΕ βάσει του ESR ποσότητα πρόσθετων AEA ίση με τη διαφορά μεταξύ του 70 % του αθροίσματος των επανεξετασμένων εκπομπών για το έτος 2005 όλων των κρατών μελών όπως καθορίζονται σύμφωνα με τη μεθοδολογία που ορίζεται στην απόφαση που εκδόθηκε σύμφωνα με το άρθρο 4 παράγραφος 3 του κανονισμού (ΕΕ) 2018/842 και του αθροίσματος των δεδομένων που αφορούν τις επανεξετασμένες εκπομπές αερίων θερμοκηπίου όλων των κρατών μελών για το έτος 2030. Το ποσό αυτό πρέπει να κυμαίνεται μεταξύ 0 και 105 εκατ. AEA.
            
            
            
               Άρθρο 59ιε
                  Πρώτος κύκλος διανομής του αποθεματικού ασφάλειας
            
            
               1. Ο κεντρικός διαχειριστής εξασφαλίζει ότι, κατόπιν αιτήματος κράτους μέλους, το ενωσιακό μητρώο μεταφέρει ΑΕΑ από τον λογαριασμό αποθεματικού ασφάλειας της ΕΕ βάσει του ESR στον λογαριασμό συμμόρφωσης με τον ESR του συγκεκριμένου κράτους μέλους για οποιοδήποτε από τα έτη από το 2026 έως το 2030, όπως απαιτείται από το κράτος μέλος. Οι εν λόγω μεταφορές δεν εκτελούνται σε οποιαδήποτε από τις εξής περιπτώσεις:
            
            
               α)το αίτημα αφορά λογαριασμό συμμόρφωσης με τον ESR για έτος εκτός των ετών από το 2026 έως το 2030·
            
            
               β)το αίτημα του κράτους μέλους υποβάλλεται πριν από τον υπολογισμό του υπολοίπου για το έτος 2030·
            
            
               γ)το αίτημα του κράτους μέλους υποβάλλεται λιγότερο από 6 εβδομάδες πριν από τον προσδιορισμό της αριθμητικής τιμής που δηλώνει την κατάσταση συμμόρφωσης για τον λογαριασμό συμμόρφωσης με τον ESR για το έτος 2026·
            
            
               δ)το αίτημα υποβλήθηκε από κράτος μέλος το οποίο δεν περιλαμβάνεται στην απόφαση που δημοσιεύτηκε σύμφωνα με το άρθρο 11 παράγραφος 5 του κανονισμού (ΕΕ) 2018/842·
            
            
               ε)το αιτούμενο ποσό υπερβαίνει το 20 % της συνολικής υπερκάλυψης του στόχου του εν λόγω κράτους μέλους την περίοδο από το 2013 έως το 2020, όπως ορίζεται στην απόφαση που δημοσιεύτηκε σύμφωνα με το άρθρο 11 παράγραφος 5 του κανονισμού (ΕΕ) 2018/842, ή το ποσό όπως αυτό μειώθηκε σύμφωνα με την παράγραφο 3 του παρόντος άρθρου ή το υπόλοιπο διαθέσιμο ποσό· 
            
            
               στ)η ποσότητα των AEA που πωλήθηκαν σε άλλα κράτη μέλη σύμφωνα με τα άρθρα 59ιβ και 59ιγ υπερβαίνει την ποσότητα των AEA που αποκτήθηκαν από άλλα κράτη μέλη σύμφωνα με τα άρθρα 59ιβ και 59ιγ· 
            
            
               ζ)το αιτούμενο ποσό υπερβαίνει την ποσότητα των εκπομπών καθ’ υπέρβαση για το δεδομένο έτος, όταν λαμβάνονται υπόψη τα ακόλουθα:
            
            
               i)η ποσότητα των AEA για το δεδομένο έτος, όπως ορίζεται στις αποφάσεις που εκδόθηκαν σύμφωνα με το άρθρο 4 παράγραφος 3 και το άρθρο 10 του κανονισμού (ΕΕ) 2018/842· 
            
            
               ii)η ποσότητα των AEA που αποκτήθηκαν ή πωλήθηκαν από τον λογαριασμό συμμόρφωσης με τον ESR για το δεδομένο έτος, δυνάμει των άρθρων 59ιβ και 59ιγ· 
            
            
               iii)η πλήρης ποσότητα των AEA που αποταμιεύτηκαν από προηγούμενα έτη και μεταφέρονται στο τρέχον έτος ή σε οποιοδήποτε από τα επόμενα έτη σύμφωνα με το άρθρο 59ι·
            
            
               iv)η πλήρης ποσότητα των AEA που επιτρέπεται να διατεθούν προς δανεισμό για το εν λόγω έτος βάσει του άρθρου 59θ· 
            
            
               v)η ποσότητα των LMU που είναι επιλέξιμες για μεταφορές στους λογαριασμούς συμμόρφωσης με τον ESR δυνάμει του άρθρου 59κδ ή το υπόλοιπο διαθέσιμο ποσό σύμφωνα με το άρθρο 59ιγ.
            
            
               2. Έξι εβδομάδες πριν από τον προσδιορισμό της αριθμητικής τιμής που δηλώνει την κατάσταση συμμόρφωσης για το έτος 2026, ο κεντρικός διαχειριστής εξασφαλίζει ότι το ενωσιακό μητρώο υπολογίζει και δημοσιεύει το συνολικό άθροισμα των AEA που έχουν ζητηθεί από όλα τα κράτη μέλη βάσει της παραγράφου 1.
            
            
               3. Όταν το άθροισμα που αναφέρεται στην παράγραφο 2 είναι υψηλότερο από τη συνολική ποσότητα AEA στον λογαριασμό αποθεματικού ασφάλειας της ΕΕ βάσει του ESR, ο κεντρικός διαχειριστής εξασφαλίζει ότι το ενωσιακό μητρώο εκτελεί μεταφορά του ποσού που ζήτησε κάθε κράτος μέλος, το οποίο μειώνεται κατ’ αναλογία.
            
            
               4. Ο κεντρικός διαχειριστής εξασφαλίζει ότι το ενωσιακό μητρώο υπολογίζει το κατ’ αναλογία μειωμένο ποσό πολλαπλασιάζοντας το αιτούμενο ποσό με τον λόγο της συνολικής ποσότητας AEA στον λογαριασμό αποθεματικού ασφάλειας της ΕΕ βάσει του ESR προς το συνολικό ποσό που ζητήθηκε από όλα τα κράτη μέλη σύμφωνα με την παράγραφο 1.
            
         
         
            
            
               Άρθρο 59ιστ
                  Δεύτερος κύκλος διανομής του αποθεματικού ασφάλειας
            
            
               1. Όταν το άθροισμα που αναφέρεται στο άρθρο 59ιε παράγραφος 2 είναι χαμηλότερο από τη συνολική ποσότητα AEA στον λογαριασμό αποθεματικού ασφάλειας της ΕΕ βάσει του ESR, ο κεντρικός διαχειριστής εξασφαλίζει ότι το ενωσιακό μητρώο εγκρίνει πρόσθετα αιτήματα από κράτη μέλη υπό τις εξής προϋποθέσεις:
            
            
               α)το αίτημα του κράτους μέλους υποβάλλεται το νωρίτερο έξι εβδομάδες πριν από τον προσδιορισμό της αριθμητικής τιμής που δηλώνει την κατάσταση συμμόρφωσης για το έτος 2026, αλλά το αργότερο 3 εβδομάδες πριν από τον προσδιορισμό της αριθμητικής τιμής που δηλώνει την κατάσταση συμμόρφωσης για το έτος 2026·
            
            
               β)το αίτημα υποβλήθηκε από κράτος μέλος το οποίο περιλαμβάνεται στην απόφαση που δημοσιεύτηκε σύμφωνα με το άρθρο 11 παράγραφος 5 του κανονισμού (ΕΕ) 2018/842·
            
            
               γ)η ποσότητα των AEA που πωλήθηκαν σε άλλα κράτη μέλη σύμφωνα με τα άρθρα 59ιβ και 59ιγ δεν υπερβαίνει την ποσότητα των AEA που αποκτήθηκαν από άλλα κράτη μέλη σύμφωνα με τα άρθρα 59ιβ και 59ιγ· 
            
            
               δ)το μεταφερόμενο ποσό δεν υπερβαίνει την ποσότητα των εκπομπών καθ’ υπέρβαση για το δεδομένο έτος, όταν λαμβάνονται υπόψη όλα τα ποσά που περιέχονται στο άρθρο 59ιε παράγραφος 1 στοιχείο ζ) και την ποσότητα των AEA που λαμβάνονται σύμφωνα με το άρθρο 59ιε. 
            
            
               2.  Εάν το άθροισμα όλων των έγκυρων αιτημάτων υπερβαίνει το υπόλοιπο συνολικό ποσό, ο κεντρικός διαχειριστής εξασφαλίζει ότι το ενωσιακό μητρώο υπολογίζει το προς μεταφορά ποσό για κάθε έγκυρο αίτημα πολλαπλασιάζοντας την υπόλοιπη συνολική ποσότητα των AEA στον λογαριασμό αποθεματικού ασφάλειας της ΕΕ βάσει του ESR επί τον λόγο του συγκεκριμένου αιτήματος προς το άθροισμα όλων των αιτημάτων που πληρούν τα κριτήρια τα οποία ορίζονται στην πρώτη παράγραφο.
            
            
            
               Άρθρο 59ιζ
                  Αναπροσαρμογές
            
            
               1. Σε περίπτωση αναπροσαρμογών δυνάμει του άρθρου 10 του κανονισμού (ΕΕ) 2018/842 ή άλλης τροποποίησης του αθροίσματος που ορίζεται στο άρθρο 59α του παρόντος κανονισμού, η οποία συνεπάγεται αύξηση των ετήσιων δικαιωμάτων εκπομπής κράτους μέλους κατά την περίοδο συμμόρφωσης, ο κεντρικός διαχειριστής δημιουργεί την αντίστοιχη ποσότητα AEA στον λογαριασμό συνολικής ποσότητας AEA της ΕΕ βάσει του ESR και τη μεταφέρει στον σχετικό λογαριασμό συμμόρφωσης με τον ESR του εν λόγω κράτους μέλους.
            
            
               2. Σε περίπτωση αναπροσαρμογής δυνάμει του άρθρου 10 του κανονισμού (ΕΕ) 2018/842 ή άλλης τροποποίησης του αθροίσματος που ορίζεται στο άρθρο 59α του παρόντος κανονισμού, η οποία συνεπάγεται μείωση των ετήσιων δικαιωμάτων εκπομπής κράτους μέλους κατά την περίοδο συμμόρφωσης, ο κεντρικός διαχειριστής μεταφέρει την αντίστοιχη ποσότητα AEA από τον σχετικό λογαριασμό συμμόρφωσης με τον ESR του εν λόγω κράτους μέλους στον λογαριασμό διαγραφών ESR.
            
            
               3. Όταν ένα κράτος μέλος κοινοποιεί μεταβολή του ποσοστού προς τα κάτω σύμφωνα με το άρθρο 6 παράγραφος 3 δεύτερο εδάφιο του κανονισμού (ΕΕ) 2018/842 και μετά την αντίστοιχη τροποποίηση των ποσών που ορίζονται στην απόφαση που εκδόθηκε σύμφωνα με το άρθρο 4 παράγραφος 3 του κανονισμού (ΕΕ) 2018/842, ο κεντρικός διαχειριστής μεταφέρει την αντίστοιχη ποσότητα AEA από τον λογαριασμό συνολικής ποσότητας AEA της ΕΕ βάσει του παραρτήματος II στον λογαριασμό διαγραφών ESR. Το συνολικό ποσό που διατίθεται για το εν λόγω κράτος μέλος δυνάμει του άρθρου 6 του κανονισμού (ΕΕ) 2018/842 τροποποιείται αναλόγως.
            
            
            
               Άρθρο 59ιη
                  Μεταφορές ΑΕΑ που αποταμιεύτηκαν στο παρελθόν
            
            
               Ο κεντρικός διαχειριστής εξασφαλίζει ότι, κατόπιν αιτήματος κράτους μέλους, το ενωσιακό μητρώο μεταφέρει AEA στον λογαριασμό συμμόρφωσης με τον ESR του συγκεκριμένου κράτους μέλους για δεδομένο έτος της περιόδου συμμόρφωσης από τον οικείο λογαριασμό συμμόρφωσης με τον ESR για οποιοδήποτε από τα επόμενα έτη της περιόδου συμμόρφωσης. Η μεταφορά αυτή δεν εκτελείται στις εξής περιπτώσεις:
            
            
               α)το αιτούμενο ποσό υπερβαίνει την ποσότητα των AEA που αποταμιεύτηκαν, σύμφωνα με το άρθρο 59ι, στον λογαριασμό συμμόρφωσης με τον ESR από τον οποίο πρόκειται να πραγματοποιηθεί η μεταφορά· 
            
            
               β)το αίτημα του κράτους μέλους υποβάλλεται πριν από τον υπολογισμό του υπολοίπου ή μετά τον προσδιορισμό της αριθμητικής τιμής που δηλώνει την κατάσταση συμμόρφωσης για τον λογαριασμό συμμόρφωσης με τον ESR προς τον οποίο πρόκειται να πραγματοποιηθεί η μεταφορά.
            
            
            
               Άρθρο 59ιθ
                  Εκτέλεση και αναστροφή μεταφορών
            
         
         
            
               1. Σε όλες τις μεταφορές που προσδιορίζονται στον παρόντα τίτλο εφαρμόζονται τα άρθρα 34, 35 και 55.
            
            
               2. Οι εκ πλάνης μεταφορές σε λογαριασμούς συμμόρφωσης με τον ESR είναι δυνατόν να αντιστραφούν κατόπιν αιτήματος του εθνικού διαχειριστή. Στις περιπτώσεις αυτές εφαρμόζεται το άρθρο 62 παράγραφοι 4, 6, 7 και 8.»·
            
            
               (9)στο άρθρο 70, η παράγραφος 2 αντικαθίσταται από το ακόλουθο κείμενο:
            
            
               «2. Ο κεντρικός διαχειριστής εξασφαλίζει ότι το EUTL διενεργεί αυτόματους ελέγχους όλων των διαδικασιών, λαμβάνοντας υπόψη τις προδιαγραφές ανταλλαγής δεδομένων και τις τεχνικές προδιαγραφές που προβλέπονται στο άρθρο 75 του παρόντος κανονισμού, ώστε να εντοπίζει παρατυπίες και ασυμφωνίες, λόγω των οποίων προτεινόμενη διαδικασία δεν πληροί τις απαιτήσεις της οδηγίας 2003/87/ΕΚ, του κανονισμού (ΕΕ) 2018/842 και του παρόντος κανονισμού.»·
            
            
               (10)το παράρτημα I του κατ’ εξουσιοδότηση κανονισμού [C(2019) 1841] της Επιτροπής[, της 12ης Μαρτίου 2019,] για τη συμπλήρωση της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου όσον αφορά τη λειτουργία του ενωσιακού μητρώου τροποποιείται σύμφωνα με το παράρτημα I του παρόντος κανονισμού·
            
            
               (11)το παράρτημα XIII του κατ’ εξουσιοδότηση κανονισμού [C(2019) 1841] της Επιτροπής[, της 12ης Μαρτίου 2019,] για τη συμπλήρωση της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου όσον αφορά τη λειτουργία του ενωσιακού μητρώου τροποποιείται σύμφωνα με το παράρτημα II του παρόντος κανονισμού.  
            
            
               Άρθρο 2
                  Έναρξη ισχύος
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από την 1η Ιανουαρίου 2021.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 13.3.2019
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        Κανονισμός (ΕΕ) 2018/842 του Ευρωπαϊκού Κοινοβουλίου και του Συμβουλίου, της 30ής Μαΐου 2018, σχετικά με τις δεσμευτικές ετήσιες μειώσεις των εκπομπών αερίων θερμοκηπίου από τα κράτη μέλη από το 2021 έως το 2030, στο πλαίσιο της συμβολής στη δράση για το κλίμα για την τήρηση των δεσμεύσεων που απορρέουν από τη συμφωνία του Παρισιού και για την τροποποίηση του κανονισμού (ΕΕ) αριθ. 525/2013 (ΕΕ L 156 της 19.6.2018, σ. 26).
               
               
                  
                     (2)
                  
                        Κανονισμός (ΕΕ) αριθ. 389/2013 της Επιτροπής, της 2ας Μαΐου 2013, για τη σύσταση ενωσιακού μητρώου δυνάμει της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου και των αποφάσεων αριθ. 280/2004/ΕΚ και αριθ. 406/2009/ΕΚ του Ευρωπαϊκού Κοινοβουλίου και του Συμβουλίου και για την κατάργηση των κανονισμών (ΕΕ) αριθ. 920/2010 και αριθ. 1193/2011 της Επιτροπής (ΕΕ L 122 της 3.5.2013, σ. 1).
               
               
                  
                     (3)
                  
                        Διοργανική συμφωνία μεταξύ του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης και της Ευρωπαϊκής Επιτροπής, της 13ης Απριλίου 2016, για τη βελτίωση του νομοθετικού έργου (ΕΕ L 123 της 12.5.2016, σ. 1).
               
               
                  
                     (4)
                  
                        Κανονισμός (ΕΕ) 2018/1999 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για τη διακυβέρνηση της Ενεργειακής Ένωσης και της Δράσης για το Κλίμα, για την τροποποίηση των κανονισμών (ΕΚ) αριθ. 663/2009 και (ΕΚ) αριθ. 715/2009 του Ευρωπαϊκού Κοινοβουλίου και του Συμβουλίου, των οδηγιών 94/22/ΕΚ, 98/70/ΕΚ, 2009/31/ΕΚ, 2009/73/ΕΚ, 2010/31/ΕΕ, 2012/27/ΕΕ και 2013/30/ΕΕ του Ευρωπαϊκού Κοινοβουλίου και του Συμβουλίου, των οδηγιών 2009/119/ΕΚ και (ΕΕ) 2015/652 του Συμβουλίου και για την κατάργηση του κανονισμού (ΕΕ) αριθ. 525/2013 του Ευρωπαϊκού Κοινοβουλίου και του Συμβουλίου (ΕΕ L 328 της 21.12.2018, σ. 1).
               
               
                  
                     (5)
                  
                        ΕΕ L 156 της 19.6.2018, σ. 26.
               
               
                  
                     (6)
                  
                        [ΕΕ L] 
               
               
                  
                     (7)
                  
                        Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (ΕΕ L 275 της 25.10.2003, σ. 32).
               
               
                  
                     (8)
                  
                        Κανονισμός (ΕΕ) αριθ. 389/2013 της Επιτροπής, της 2ας Μαΐου 2013, για τη σύσταση ενωσιακού μητρώου δυνάμει της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου και των αποφάσεων αριθ. 280/2004/ΕΚ και αριθ. 406/2009/ΕΚ του Ευρωπαϊκού Κοινοβουλίου και του Συμβουλίου και για την κατάργηση των κανονισμών (ΕΕ) αριθ. 920/2010 και αριθ. 1193/2011 της Επιτροπής (ΕΕ L 122 της 3.5.2013, σ. 1).
               
               
                  
                     (9)
                  
                        Απόφαση αριθ. 406/2009/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, περί των προσπαθειών των κρατών μελών να μειώσουν τις οικείες εκπομπές αερίων θερμοκηπίου, ώστε να τηρηθούν οι δεσμεύσεις της Κοινότητας για μείωση των εκπομπών αυτών μέχρι το 2020 (ΕΕ L 140 της 5.6.2009, σ. 136).
               
            
      
    ---documentbreak--- 
      
         
         
            
               ΠΑΡΑΡΤΗΜΑ I
            
            
               Στο παράρτημα I του κατ’ εξουσιοδότηση κανονισμού [C(2019)1841] της Επιτροπής[, της 12ης Μαρτίου 2019,] για τη συμπλήρωση της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου όσον αφορά τη λειτουργία του ενωσιακού μητρώου, προστίθεται ο παρακάτω πίνακας: 
            
            
            
               «Πίνακας I-II: Λογαριασμοί για τη λογιστική καταγραφή των συναλλαγών βάσει του τίτλου IIΑ
            
            
                     
                        Ονομασία τύπου λογαριασμού
                     
                  
                  
                     
                        Κάτοχος λογαριασμού
                     
                  
                  
                     
                        Διαχειριστής λογαριασμού
                     
                  
                  
                     
                        Αριθ. λογαριασμών του συγκεκριμένου τύπου
                     
                  
                  
                     
                        ΑΕΑ
                     
                  
                  
                     
                        Έχουν καταγραφεί λογιστικά οι εκπομπές /
                        οι απορροφήσεις
                     
                  
                  
                     
                        LMU
                     
                  
                  
                     
                        MFLFA
                     
                  
               
                     
                        Λογαριασμός συνολικής ποσότητας AEA της ΕΕ βάσει του ESR
                     
                  
                  
                     
                        ΕΕ
                     
                  
                  
                     
                        κεντρικός διαχειριστής
                     
                  
                  
                     
                        1
                     
                  
                  
                     
                        Ναι
                     
                  
                  
                     
                        Όχι
                     
                  
                  
                     
                        Όχι
                     
                  
                  
                     
                        Όχι
                     
                  
               
                     
                        Λογαριασμός διαγραφών ESR
                     
                  
                  
                     
                        ΕΕ
                     
                  
                  
                     
                        κεντρικός διαχειριστής
                     
                  
                  
                     
                        1
                     
                  
                  
                     
                        Ναι
                     
                  
                  
                     
                        Όχι
                     
                  
                  
                     
                        Ναι
                     
                  
                  
                     
                        Όχι
                     
                  
               
                     
                        Λογαριασμός συνολικής ποσότητας AEA της ΕΕ βάσει του παραρτήματος II 
                     
                  
                  
                     
                        ΕΕ
                     
                  
                  
                     
                        κεντρικός διαχειριστής
                     
                  
                  
                     
                        1
                     
                  
                  
                     
                        Ναι
                     
                  
                  
                     
                        Όχι
                     
                  
                  
                     
                        Όχι
                     
                  
                  
                     
                        Όχι
                     
                  
               
                     
                        Λογαριασμός αποθεματικού ασφάλειας της ΕΕ βάσει του ESR
                     
                  
                  
                     
                        ΕΕ
                     
                  
                  
                     
                        κεντρικός διαχειριστής
                     
                  
                  
                     
                        1
                     
                  
                  
                     
                        Ναι
                     
                  
                  
                     
                        Όχι
                     
                  
                  
                     
                        Όχι
                     
                  
                  
                     
                        Όχι
                     
                  
               
                     
                        Λογαριασμός συμμόρφωσης με τον ESR
                     
                  
                  
                     
                        Κράτος μέλος
                     
                  
                  
                     
                        κεντρικός διαχειριστής
                     
                  
                  
                     
                        1 για καθένα από τα 10 έτη συμμόρφωσης ανά κράτος μέλος
                     
                  
                  
                     
                        Ναι
                     
                  
                  
                     
                        Όχι
                     
                  
                  
                     
                        Ναι
                     
                  
                  
                     
                        Όχι»
                     
                  
               
            
               ΠΑΡΑΡΤΗΜΑ II
            
            
               Στο παράρτημα XIII του κατ’ εξουσιοδότηση κανονισμού [C(2019)1841] της Επιτροπής[, της 12ης Μαρτίου 2019,] για τη συμπλήρωση της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου όσον αφορά τη λειτουργία του ενωσιακού μητρώου, προστίθεται το παρακάτω σημείο II:
            
            
            
               «II. Πληροφορίες σχετικά με τη λογιστική καταγραφή των συναλλαγών βάσει του τίτλου IIA 
            
            
               Διαθέσιμες στο κοινό πληροφορίες
            
            
               7.Ο κεντρικός διαχειριστής δημοσιοποιεί τις ακόλουθες πληροφορίες για κάθε λογαριασμό συμμόρφωσης με τον ESR, τις οποίες επικαιροποιεί εντός 24 ωρών, κατά περίπτωση:
            
            
               α)πληροφορίες σχετικά με το κράτος μέλος που διατηρεί τον λογαριασμό·
            
            
               β)τα ετήσια δικαιώματα εκπομπής (ΑΕΑ), όπως αυτά προσδιορίζονται σύμφωνα με το άρθρο 4 παράγραφος 3 και το άρθρο 10 του κανονισμού (ΕΕ) 2018/842·
            
            
               γ)την κατάσταση κάθε λογαριασμού συμμόρφωσης με τον ESR σύμφωνα με το άρθρο 10·
            
            
               δ)τα συναφή δεδομένα για τις εκπομπές αερίων θερμοκηπίου δυνάμει του άρθρου 59δ·
            
            
               ε)την αριθμητική τιμή που δηλώνει την κατάσταση συμμόρφωσης δυνάμει του άρθρου 59στ για κάθε λογαριασμό συμμόρφωσης με τον ESR, ως εξής:
            
            
               i)A σε περίπτωση συμμόρφωσης,
            
            
               ii)I σε περίπτωση μη συμμόρφωσης·
            
         
         
            
               στ)την ποσότητα εκπομπών αερίων θερμοκηπίου που καταχωρίστηκε δυνάμει του άρθρου 59ζ·
            
            
               ζ)τις ακόλουθες πληροφορίες σχετικά με κάθε ολοκληρωμένη συναλλαγή:
            
            
               i)το όνομα του κατόχου του λογαριασμού και τον αναγνωριστικό κωδικό του κατόχου του λογαριασμού από τον οποίο πραγματοποιήθηκε η μεταφορά·
            
            
               ii)το όνομα του κατόχου του λογαριασμού και τον αναγνωριστικό κωδικό του κατόχου του λογαριασμού προς τον οποίο πραγματοποιήθηκε η μεταφορά·
            
            
               iii)την ποσότητα AEA που αφορά η συναλλαγή, χωρίς τον αποκλειστικό αναγνωριστικό κωδικό μονάδας των AEA· 
            
            
               iv)τον αναγνωριστικό κωδικό συναλλαγής·
            
            
               v)την ημερομηνία και την ώρα ολοκλήρωσης της συναλλαγής (ώρα Κεντρικής Ευρώπης)·
            
            
               vi)τον τύπο της συναλλαγής.
            
            
            
               Διαθέσιμες στους κατόχους λογαριασμών πληροφορίες
            
            
               8.Το ενωσιακό μητρώο δημοσιεύει, στο τμήμα του ιστοτόπου του στο οποίο έχει πρόσβαση μόνον ο κάτοχος του λογαριασμού συμμόρφωσης με τον ESR, τις ακόλουθες πληροφορίες, τις οποίες επικαιροποιεί σε πραγματικό χρόνο:
            
            
               α)τα τρέχοντα χαρτοφυλάκια AEA, χωρίς τον αποκλειστικό αναγνωριστικό κωδικό μονάδας των AEA·
            
            
               β)κατάλογο των προτεινόμενων συναλλαγών που έχουν κινηθεί από τον συγκεκριμένο κάτοχο λογαριασμού, αναφέροντας για κάθε προτεινόμενη συναλλαγή·
            
            
               i)τα στοιχεία του σημείου 7ζ·
            
            
               ii)την ημερομηνία και την ώρα κατά την οποία προτάθηκε η συναλλαγή (ώρα Κεντρικής Ευρώπης)·
            
            
               iii)την τρέχουσα κατάσταση της προταθείσας συναλλαγής·
            
            
               iv)τους κωδικούς απόκρισης που ενδεχομένως εστάλησαν ύστερα από τους ελέγχους που διενεργήθηκαν από το μητρώο και το EUTL·
            
            
               γ)κατάλογο των ΑΕΑ που απέκτησε ο συγκεκριμένος λογαριασμός ως αποτέλεσμα των συναλλαγών που ολοκληρώθηκαν, αναφέροντας για κάθε συναλλαγή τα στοιχεία του σημείου 7ζ·
            
            
               δ)κατάλογο των ΑΕΑ που μεταφέρθηκαν από τον συγκεκριμένο λογαριασμό ως αποτέλεσμα των συναλλαγών που ολοκληρώθηκαν, αναφέροντας για κάθε συναλλαγή τα στοιχεία του σημείου 7ζ.»